
Človek, ki je prišel iz jame
Alojz Vesel, Mali Podljuben

(Objavljeno v Dolenjskem listu 17. maja 1990, ponatisnjeno v knjigi Ivo Žajdela, Kočevski rog, Maribor, 1990)
Ena od zelo redkih prič, ki je preživela morijo in ta​ko rekoč iz onostranstva pri​lezla iz jame, pa še danes ži​vi, je Alojz Vesel, doma iz Malega Podljubna pri No​vem mestu. Dolga leta je molčal, ker je bilo tako bo​lje zanj in za njegove doma​če. Sedaj, ko so drugi časi, lahko spregovori. Njegova pripoved se ujema s pripo​vedmi drugih prič, zapisani​mi v inozemstvu. Je še en dokaz, da nobeno grozodej​stvo ne more ostati skrito za vedno. Vsak perfekcionizem nosi v sebi drobne napake. Čas je razkril kosti v jami, nebudnost ubijanja sitih krvnikov pa je omogočila Lojzu pobeg iz brezna smrti.

Alojz se namreč dobro spominja, da so ga z drugimi domob​ranci vred naložili na tovornjak v bližini Kočevja in jih zvezane z ži​co, tako da je bil vsak pobeg nemogoč, peljali proti Rogu. Vendar so se kmalu ustavili, se pravi, da so pristali pri enem od prvih množičnih morišč. Do kraja umora s ceste ni bilo daleč. Postavili so se v vrste, pri posebej za to pripravljeni mizi so jim odvezali roke, da so na mizo odložili še zadnje predmete, ki so jih imeli v lasti, se pravi uro, če jo je še kdo imel, ali križec molitvenik. Tam jih je blagoslovil tudi v črno oblečen mož, verjetno duhoven, na​kar so se morali sleči skoraj do golega. Naprej je bilo samo še nekaj korakov do jame in strela v tilnik. Žice s katerimi so bili jetniki zvezani, so metali za njimi v jamo. Prav to je omogočilo Alojzu pobeg.

Seveda je procedura privedbe domobrancev do kraja ekse​kucije opisana kar se da enostavno. Treba je dodati še, da jih je prišla tja večina že prej pretepenih in mučenih in da eksekucije niso potekale tako enostavno in mirno. Mnogi so se upirali, niso hoteli sodelovati, če temu tako rečemo. In te so doletele krepke batine. Alojzov sovaščan je bil tako ubit, še preden so ga privedli do jame.

Ko je pred Alojzom zazijalo brezno, se mu je stemnilo pred očmi. Koliko časa je preteklo, preden se je zopet zavedel, je tež​ko reči. Kaže, da je padel na velik kup trupel in se odvalil na stran, saj bi ga sicer usodno stisnila druga trupla, ki so padala za njim. Zbudil se je z bolečino v glavi. V njej je zijala velika rana, vendar je krogla poškodovala le kost, ne pa tudi možganov. Izgu​bil je precej krvi, bil je slaboten in žejen. Ogromen kup trupel je bil kot živa gmota. Iz njega so se vili predirljivi kriki, vzdihi, sto​kanje, klici na pomoč, ki so počasi zamirali, ko je iz teles odtekal življenjski sok.

Alojz ni bil edini preživeli in pokretni v jami. Še trije so bili, ki so se umaknili v skrite kotičke za robom, kjer jih od zgoraj ni​so mogli videti. Te reže v stenah so prišle prav tudi, ko so v brez​no, po Alojzovem opisu veliko kakor ogromna cerkev, z vrha me​tali skale in krušili kamne z roba, da bi z njimi po opravljenem poslu zakrili trupla pa tudi utišali krike še preživelih. V okolici so sekali drevje in ga metali v jamo. Pred tem početjem so se vsi štirje zatekli v stranski rov in si iz trupel pred vhodom zgradili kritje. Nekje globoko v rovu je bilo slišati curljanje vode. Po ne​kaj dneh sta bili lakota in žeja neznosni. Morija na robu prepada se je nadaljevala in kup mrličev je rasel. Sedaj so k sebi z vrha kupa potegnili kakšno truplo že zato, da bi se nasrkali sveže krvi. Eden od njih se je podal globlje v rov, za zvokom vodnega curka. Ali pa le krvi, ki je odtekala od trupel? Padel je v globino in ni mu bilo več pomoči. Še nekaj ur so slišali od tam njegovo vzdiho​vanje, potem pa je bilo vse tiho.

Neke noči, ko je bilo zgoraj vse mirno in je kazalo, da so se eksekutorji že odpravili stran, so zlezli ven. Uporabili so dreves​ne veje, ki so padle v brezno, in jih z žico povezali v nekakšno les​tev. Pristavili so jo k robu in eden je zlezel na vrh, druga dva pa sta ga porinila čez rob. Tisti, ki je bil na vrhu, je potem potegnil gor ostala dva. Alojz je bil zadnji. Ko je prišel iz jame in vstal, se je od slabosti onesvestil. Druga dva – ne prej ju ni poznal niti ju pozneje ni nikoli več videl – sta, kot kaže, odšla, saj mu nista mogla pomagati.

Vendar se je Alojz kmalu zavedel. Splazil se je v hrib, instin​ktivno v domačo smer, proti Rogu. Dan je prespal in preždel v neki požgani baraki, potem pa spet nadaljeval. Bil je že spet dan, ko je prišel do roških žag. Tam je zagledal pri enem od vodnja​kov vedro. Premagala ga je silna žeja in splazil se je tja ob belem dnevu. Voda v vedru je bila topla, pomešana z nafto. Izbruhnil jo je. Ko je pogledal čez rob, je videl, da je vodnjak skoraj do vrha poln uniformiranih domobranskih trupel. Enako je bilo tudi pri drugih vodnih bazenih. Odšel je naprej, že napol v deliriju. Kako je prehodil še preostalih petnajst kilometrov do doma, se le med​lo spominja. Dozdeva se mu, da sta ga dva spremljala, vendar je bil to lahko tudi samo privid. Samo še kost in koža sta ga bila, ko je prišel domov. Rana na glavi je bila gnojna in smrdljiva. Po nekaj mesecih je toliko okreval, da je lahko že šel v mesto. Javil se je, ko je bila razpisana amnestija in kljub vsem doživetjem, ki jih je moral zasliševalcem večkrat izpričati, preživel. Tudi to je bil v tistih časih čudež.

Alojz Vesel je še do nedavna delal na svoji kmetiji. Bil je tu​di zaposlen in je svojim otrokom pomagal h kruhu. Le redki so do sedaj vedeli za njegova roška doživetja. Šele nekaj let po voj​ni ga je znanec iz Drganjih sel vprašal: »Ti, Lojz, kaj si pa pred le​ti hodil ob belem dnevu nag skozi našo vas?« Toda Lojz se tega ne spomni. Baje, pravijo, ga je takrat videlo precej ljudi. Obrača​li so se stran, kot da gre skozi vas privid vstajenja.

Tone Jakše

